b'\n_START_ARTICLE_\nSudarij iz Ovieda\n_START_PARAGRAPH_\nSveti Sudarij iz Ovieda (\xc5\xa1pa: Santo Sudario de Oviedo), poznat i kao Pokrov iz Ovieda (\xc5\xa1pa: Pa\xc3\xb1ol\xc3\xb3n de Oviedo) je katoli\xc4\x8dka relikvija, koja se \xc4\x8duva u katedrali grada Oviedo u \xc5\xa0panjolskoj._NEWLINE_Predstavlja komad krvave tkanine promjera 84 x 53\xc2\xa0cm, koja je po predaji bila omotana oko Isusove glave nakon \xc5\xa1to je njegovo tijelo skinuto s kri\xc5\xbea gdje je bio razapet. Za razliku od mnogo poznatijeg Torinskog platna, na njemu nema neposrednih tragova iz kojih bi se mogao razbrati Isusov lik._NEWLINE_Prvi put se spominje 570. u djelu Antonina iz Piacenze, koji je naveo da se \xc4\x8duva u samostanu sv. Marka kraj Jeruzalema. Godine 614. je za vrijeme bizantsko-perzijskog rata, Jeruzalem i okolicu zauzela perzijska vojska pod generalom \xc5\xa0ahrabarazom. Perzijanci su tada zaplijenili veliki broj Isusovih relikvija, uklju\xc4\x8duju\xc4\x87i i Istinski kri\xc5\xbe. Sudarij je, me\xc4\x91utim, prokrijum\xc4\x8daren u sjevernu Afriku, a odatle u \xc5\xa0panjolsku. _NEWLINE_Alfonso II. od Asturije sagradio je kapelu 840., radi njegovog \xc4\x8duvanja u Oviedu. Sudarij se vjernicima pokazuje tri puta godi\xc5\xa1nje - na Veliki petak, 14. i 21. rujna._NEWLINE_Sudarij je, sli\xc4\x8dno kao i Torinsko platno, bio predmetom raznih istra\xc5\xbeivanja, koja poku\xc5\xa1avaju utvrditi njegovu autenti\xc4\x8dnost; ta su istra\xc5\xbeivanja dala proturje\xc4\x8dne rezultate.'